CELEX: 62011TN0576
Language: fi
Date: 2011-11-10 00:00:00
Title: Asia T-576/11: Kanne 10.11.2011 — Schenker Customs Agency v. komissio

28.1.2012   
            
            
               FI
            
            
               Euroopan unionin virallinen lehti
            
            
               C 25/56
            
         
      Kanne 10.11.2011 — Schenker Customs Agency v. komissio
      (Asia T-576/11)
      (2012/C 25/109)
      Oikeudenkäyntikieli: hollanti
      
         Asianosaiset
      
      
         Kantaja: Schenker Customs Agency BV (Rotterdam, Alankomaat) (edustajat: asianajajat A. Jansen ja J. Biermasz)
      
         Vastaaja: Euroopan komissio
      
         Vaatimukset
      
      Kantaja vaatii unionin yleistä tuomioistuinta
      
                  —
               
               
                  kumoamaan asiassa REM 01/2010 27.7.2011 tehdyn Euroopan komission päätöksen
               
            
                  —
               
               
                  toteamaan, että jälkikäteen kannettujen tullien peruuttaminen on perusteltua.
               
            
         Oikeudelliset perusteet ja pääasialliset perustelut
      
      Kantaja teki tulliasioitsijana 19.2.1999–19.7.2001 omissa nimissään yhteensä 52 ilmoitusta tuotteen glyfosaatti luovutuksesta vapaaseen liikkeeseen. Kaikissa ilmoituksissa mainittiin alkuperämaana ”Taiwan”. OLAFin tutkimuksesta ilmeni, ettei ilmoitettu glyfosaatti ollut peräisin Taiwanista vaan Kiinasta. Oli siis maksettava polkumyyntitulli, jonka Alankomaiden tulli kantoi jälkikäteen.
      Kantajan mukaan Euroopan komissio päätti virheellisesti, ettei tuontitullien peruuttaminen ollut perusteltua.
      Kanteensa tueksi kantaja vetoaa kuuteen kanneperusteeseen.
      
                  1)
               
               
                  Kantajan mukaan Euroopan komissio totesi virheellisesti, että puolustautumisoikeuksien loukkaus, tullien myöhäinen jälkikanto ja se, ettei Schenker voinut tehdä ilmoituksia suorana edustajana, ovat argumentteja, jotka koskevat itse tullivelan olemassaoloa. Näissä argumenteissa voi kantajan mukaan olla kyse asetuksen N:o 2913/92 (1) 239 artiklassa tarkoitetusta erityistilanteesta, ja ne olisi siis pitänyt tutkia asiasisällön osalta.
               
            
                  2)
               
               
                  Euroopan komissio totesi kantajan mukaan virheellisesti, että siinä, että Taiwanin kauppakamarit myönsivät virheellisiä alkuperätodistuksia, ei voi olla kyse asetuksen N:o 2913/92 239 artiklassa tarkoitetusta erityistilanteesta.
               
            
                  3)
               
               
                  Euroopan komissio totesi virheellisesti, ettei sen toiminnassa tässä asiassa ole kyse asetuksen N:o 2913/92 239 artiklassa tarkoitetusta erityistilanteesta. Kantajan mukaan Euroopan komissio ei kuitenkaan valvonut tehokkaasti petostutkintaa eikä koordinoinut asiaa.
               
            
                  4)
               
               
                  Euroopan komissio totesi virheellisesti, ettei Alankomaiden viranomaisten toiminta saattanut Schenkeriä erityistilanteeseen. Kantaja väittää Euroopan komission jättäneen huomiotta, etteivät Alankomaiden viranomaiset toimineet asianmukaisesti, koska ne olivat tietoisia Taiwanista tuotua glyfosaattia koskeneesta petoksesta.
               
            
                  5)
               
               
                  Euroopan komissio totesi virheellisesti myös, ettei kantaja toiminut niin huolellisesti kuin tulliasioitsijan voidaan tavallisesti odottaa toimivan ja ettei tullien peruuttaminen siksi ollut perusteltua. Kantaja väittää, ettei sen voida katsoa toimineen vilpillisesti tai ilmeisen huolimattomasti, ja viittaa tässä yhteydessä Gerechtshof Amsterdamin tulliasiain jaoston (Douanekamer) 18.12.2008 antamaan tuomioon (ks. tuomion 5.2.3 kohta).
               
            
                  6)
               
               
                  Euroopan komissio toimi virheellisesti, koska se ei tutkinut kaikkia merkityksellisiä tosiseikkoja ja olosuhteita.
               
            
         (1)  Yhteisön tullikoodeksista 12.10.1992 annettu neuvoston asetus (ETY) N:o 2913/92 (EYVL L 302, s. 1).